Star Wars Episode IV: A New Hope

***Star Wars Episode IV: A New Hope*** (títol orichinal en anglés, estrenada en Aragón como *Star Wars: La Guerra de las Galaxias*) ye una cinta estausunidense de cine de ciencia-ficción de l'anyo 1977, dirichita por George Lucas seguntes un guión de mismo, con una dirección de fotografía de Gilbert Taylor y una banda sonora de John Williams. Producita por Michael Deeley ta *[[Lucasfilm]]*, en o suyo reparto incluye a destacatos actors como Mark Hamill, Harrison Ford, Carrie Fisher y Alec Guinness.

A cinta s'estrenó o 25 de mayo de 1977 en Estaus Unius, convertindo-se en una d'as cintas de culto de cuantas cheneracions. Iste film de ciencia ficción suposó a consagración d'o suyo director, George Lucas, y ha estau influencia y un referent ta creyadors de cine, televisión, novelas, chuegos y videochuegos.

Ye a primera entrega d' a trilochía orichinal de Star Wars, a primera d' a franquicia que se producirá y o cuatreno episodio d' a "saga Skywalker".

Lucas tenió l'ideya d' una cinta de ciencia ficción en a linia de Flash Gordon cuan remató a suya primera cinta, THX 1138 (1971) y prencipió a treballar en un tractamiento dimpués d'o lanzamiento d' American Graffiti (1973). Star Wars se centra en o viache de Luke Skywalker (Hamill), qui de conchunta con o Mayestro Jedi Obi-Wan Kenobi (Guinness), o contrabandista Han Solo (Ford) y o suyo companyero wookiee Chewbacca (Mayhew), intenta liberar a la Prencipesa Leia Organa (Fisher) d'as zarpas d'o tiranico Imperio Galactico. A lo mesmo tiempo, os herois intentan entregar os planos de l'estación espacial destructora de planetas de l'Imperio, a clamada *[[Estrela d'a Muerte]]*, que son transportaus por os droides R2-D2 (Baker) y C-3PO (Daniels), a l'Alianza Rebelde, mientres enfrontinan l'oposición d'o Lord Sith Darth Vader.

Dimpués d' una producción barucosa, Star Wars s'estrenó en un numero limitau de cines en os Estaus Unius o 25 de mayo de 1977 y rapidament se convirtió en un exito de taquilla, lo que levó a la suya expansión en un lanzamiento muito mas amplo. A cinta s'ubrió con elochios d' a critica, sobre tot por os suyos innovadors efectos visuals. Replegó un total de $ 775 millons, superando a Jaws (1975) pa convertir-se en a cinta mas taquillera en ixe inte dica o lanzamiento d'E.T. the Extra-Terrestrial (1982). Cuan s'achusta a l'inflación, Star Wars ye a segunda cinta mas taquillera d' America d'o Norte (dezaga de Gone with the Wind) y a cuatrena cinta mas taquillera d'o mundo. Recibió diez nominacions a lo Premio Oscar (incluida Millor Cinta), ganando siet. En 1989, se convirtió en una d'as primeras 25 cintas que estió seleccionada por a Biblioteca d'o Congreso d'os Estaus Unius pa a suya conservación en o Rechistro Nacional de Cintas por estar "cultural, historica u esteticament significativa". En ixe inte, yera a cinta mas recient en o rechistro y l' unica trigada d' a decenio de 1970. En 2004, a suya banda sonora s' adhibió a lo Rechistro Nacional de Gravacions d'Estaus Unius y, amás, l'American Film Institute l'incluyó como a millor banda sonora de toz os tiempos un anyo dimpués. Hue lo día, muitos en l'industria cinematografica la consideran una d'as cintas mas grans y importants de l'historia d'o cine.

A cinta ha estau reeditada cuantas vegadas con o refirme de Lucas, lo mas significativo con a suya "Edición especial" teatral d'o vinteno cabo d'anyo, incorporando muitos cambios que incluyen efectos cheneraus por ordinador modificaus, dialogos alteraus, tomas reeditadas, bandas sonoras remezcladas y escenas adhibidas. A cinta se convirtió en un fenomeno d'a cultura pop y lanzó una industria de productos vinculaus, que incluyen novelas, cómics, videochuegos, atraccions de parques de diversions y productos que incluyen chuguez, chuegos, ropa y muitas atras obras derivadas. L'exito d' a cinta levó a dos secuelas d'exito comercial y critico, *[[Star Wars Episode V: The Empire Strikes Back]]* (1980) y *[[Star Wars Episode VI: Return Of The Jedi]]* (1983).

## Reparto
* Mark Hamill, en o papel de *[[Luke Skywalker]]*
* Harrison Ford, en o papel de *[[Han Solo]]*.
* Carrie Fisher, en o papel de *[[Leia Organa|Prencipesa Leia]]*.
* Alec Guinness, en o papel de *[[Obi-Wan Kenobi]]*.
* David Prowse, en o papel de *[[Darth Vader]]* (voz de James Earl Jones).
* Peter Mayhew, en o papel de *[[Chewbacca]]*.
* Anthony Daniels, en o papel de *[[C3PO]]*.
* Kenny Baker, en o papel de *[[R2-D2]]*.
* Peter Cushing*, en o papel de *Wilhuff Tarkin*.
* [[Phil Brown]], en o papel de *Owen Lars*.
* [[Shelagh Fraser]], en o papel de *Beru Whitesun*.

== Argumento ==
Enmeyo d' una guerra civil galactica, os espías de l'Alianza Rebelde han robado os planos d'a Estrela d'a Muerte de l' Imperio Galactico, una enorme [[estación espacial]] capable de destruir una planeta entera. A senadora imperial [[Leia Organa|Prencipesa Leia]] d'Alderaan, secretament una d'as liders d'a Rebelión, ha obteniu os suyos esquemas, pero a suya nau estelar ye interceptada por un Destructor Estelar Imperial baixo o mando d'o despiedau [[Darth Vader]]. Antis d' estar capturada, Leia amaga os planos en a memoria d'o droide [[R2-D2]], qui fuye en una capsula d'escape a la planeta desertica Tatooine acompanyau por o droide de protocolo [[C-3PO]].

Os droides son capturaus por comerciants jawa, que os venden a os granchers Owen y Beru Lars y su [[sobrino]] [[Luke Skywalker]]. Mientras escosca [[R2-D2]], Luke activa accidentalment parti d' una gravación holografica de Leia, en a cual solicita aduya a [[Obi-Wan Kenobi]]. Mas tardi, dimpués de que Luke troba a [[R2-D2]] desapareixiu, ye atacau por Tuskens entre que lo buscaba, manimenos ye rescatau por o viello santero "Old Ben" Kenobi, un conoixiu de Luke, qui revela que "Obi-Wan" ye o suyo verdadero nombre. Obi-Wan le conta a Luke d'os suyos días como uno d' os Caballers Jedi, os antigos pacificadors d'a Republica Galactica que obtenioron habilidaz misticas d'un campo d'enerchía metafisica conoixiu como *a Fuerza*, pero finalment estioron encorrius dica cuasi a suya extinción por l'Imperio. Luke s'entera que su [[pai]] luitó chunto a Obi-Wan como un Caballero Jedi mientres as Guerras Clon dica que Vader, l'antigo alumno d'Obi-Wan, se tornó enta o costau fosco d'a Fuerza y l'asasinó. Obi-Wan le presenta a Luke o viello sabre de luz de su pai, l'arma caracteristica d' os Caballers Jedi.

[[R2-D2]] reproduz o mensache completo de Leia, en o cual le ruega a Obi-Wan que leve os planos d'a Estrela d'a Muerte a la suya planeta natal d'Alderaan y se los dé a su pai, un companyero veterano, pa que los analice. Encara que Luke inicialment refusa l'ofierta d'Obi-Wan d'acompanyar-lo ent'Alderaan y aprender os camins d'a Fuerza, no le queda unatra opción dimpués de descubrir que os [[soldaus d'asalto imperials]] han matau a su [[tía]] y su [[tío]] y destruiu a suya grancha en a suya busca d'os droides. En viachar enta una tabierna en Mos Eisley pa buscar transporte, Luke y Obi-Wan logan a [[Han Solo]], un contrabandista con un pre per o suyo tozuelo a causa d'a suya deuda con o mafioso local Jabba. Acazaus por soldaus d'asalto, Obi-Wan, Luke, R2-D2 y C-3PO fuyen de Tatooine con Han y o suyo copiloto wookiee [[Chewbacca]] en a suya nau Millennium Falcon. Cuan alcanzan l'orbita d'a planeta, dos Destructors Estelars intentan interceptar-los, manimenos Han puede blincar a l'hiperespacio aconseguindo a velocidat d'a luz.

Antis que o Millennium Falcon pueda arribar enta Alderaan, o comandant d'a Estrela d'a Muerte, o Gran Moff Tarkin, interroga a Leia sobre l'ubicación d'a base secreta d' os Rebels, con a menaza de destruir a suya planeta natal, y cuan ella responde que a base ye en Dantooine, ordena que Alderaan sía destruida simplament como demostración de fuerza. Cuan o grupo plega a lo campo d'asteroides que agora ocupa o puesto d'alderaan, Han veye un caza imperial TIE y se mofla d'él pa que l'encorra y l'espalde, permitiendo que o Millennium Falcon sía capturau por o rayo tractor d'a estación espacial. Adintro d'a Estrela d'a Muerte, Obi-Wan intenta desactivar o rayo tractor, y Luke persuade a Han y Chewbacca pa que l'aduyen a rescatar a Leia dimpués de descubrir que ye programada pa estar executada. Dimpués de desactivar o rayo tractor, Obi-Wan sacrifica a suya vida en un duelo con sabres de luz con Vader, permitindo que a resta d'o grupo escape d'a Estrela d'a Muerte con Leia. Usando un dispositivo de rastreyo, l'Imperio rastrea a lo Millennium Falcon dica a base rebel amagada, en realidat ubicada en Yavin IV.

Os esquemas de Leia revelan una debilidat amagada en o puerto d'escape termico d'a Estrela d'a Muerte, que podría permeter a los rebeldes desencadenar una reacción en cadena en o suyo reactor prencipal con un tiro de torpedo preciso. Mientras Han abandona a os rebeldes dimpués de cobrar a suya recompensa por rescatar a Leia, Luke s'une a lo suyo escuadrón de cazas estelars en un ataque desasperau contra a Estrela d'a Muerte que s'arrima. En a batalla que sigue, os rebeldes sufren grans perdas cuan Vader lidera un escuadrón de cazas TIE contra éls, pero Han torna inasperadament pa aduyar-los en o Millennium Falcon, aconseguindo salvar a Luke por una mica antis de que Vader pueda espaldar-lo. Guiau por a voz incorporia de l'esprito d'Obi-Wan, Luke amorta o suyo ordinador de navegación y usa a Fuerza pa apuntar os suyos torpedos enta o puerto d'escape, destruindo a Estrela d'a Muerte intes antis de que dispare contra a base rebelde. En una ceremonia triunfal en ixa mesma base, Leia entrega medallas a Luke y Han por o suyo heroísmo.

== Se veiga tamién ==
* [[Cine en 1977]].
* [[Cintas de 1977]].

== Referencias ==


== Vinclos externos ==

*  [http://www.starwars.com/episode-iv/ Pachina web oficial de *Star Wars Episode IV: A New Hope*].
*  [http://www.imdb.com/title/tt0076759 *Star Wars Episode IV: A New Hope*] en [[Internet Movie Database|IMDb]].
*  [http://www.rottentomatoes.com/m/star wars/ *Star Wars Episode IV: A New Hope*] en [[Rotten Tomatoes]].
*  [http://www.metacritic.com/movie/star-wars-episode-iv---a-new-hope/ *Star Wars Episode IV: A New Hope*] en [[Metacritic]].
*  [http://www.boxofficemojo.com/movies/?id=starwars4.htm *Star Wars Episode IV: A New Hope''] en Box Office Mojo.